b'\n_START_ARTICLE_\nVojska\n_START_PARAGRAPH_\nV\xc3\xb4jska so vse organizirane formacijske in druge kadrovske sestave, namenjene za izvajanje voja\xc5\xa1ke obrambe dr\xc5\xbeave, ki so pod enotnim poveljstvom, z enotnimi oznakami pripadnosti vojske in dr\xc5\xbeave in odkrito nosijo oro\xc5\xbeje. Beseda obramba ima v povezavi z vojsko zelo \xc5\xa1irok pomen. Ne pomeni le branjenja dr\xc5\xbeave pred drugo vojsko, temve\xc4\x8d tudi, da vojska lahko brani ideologijo, ekonomske interese, in izvaja druge naloge, katere vrhovni poveljnik ocenjuje kot obrambne._NEWLINE_V sodobnem \xc4\x8dasu krovni izraz vojska vedno pogosteje nadome\xc5\xa1\xc4\x8damo z izrazom oboro\xc5\xbeene sile, saj vojska obi\xc4\x8dajno ozna\xc4\x8duje le tisti del oboro\xc5\xbeenih sil, ki branijo kopno - kopenska vojska._NEWLINE_Vojska lahko predstavlja tudi veliko takti\xc4\x8dno, hierarhi\xc4\x8dno urejeno, skupino vojakov v starem in srednjem veku pred sodobno organizacijo voja\xc5\xa1kih enot in formacij._NEWLINE_V preteklosti je izraz vojska pogosto pomenil tudi vojno.'